  Виталий Пронин Дуннеын  WADA-лы ӧз кельшы РУСАДА Допингъёсын нюръяськонъя калыккуспо огазеяськон (WADA) Россиез янгыше уськытӥз допингъёслы пумит куронъёсты тӥямез понна. WADA вазиськиз Капчи атлетикая федерациослэн калыккуспо огазеяськонзылы, Россиысь легкоатлетъёсты ӵошатсконъёслэсь палэнтыны курыса. Америкаын ортчиз WADA-лэн та ужпумлы сӥзем кенешонэз. Отын шуизы: Россиысь допингъёсын нюръяськонъя агентство (РУСАДА) урод ужа. Таӵе ик югдур Израильысь, Аргентинаысь, Боливиысь, Андорраысь, Украинаысь агентствоосын.РУСАДА азе куронъёс пуктэмын. Соосты быдэстытэк, асьме спортсменъёс пыриськыны уз быгатэ калыккуспо ӵошатсконъёсы.Россиын Шутэтскыны маза ӧвӧл Калыклэсь юалляськонъя центр (ВЦИОМ) Россиын улӥсьёслэсь юалляськиз пенсие потон пумысен. Юалляськонэ пыриськиз 46 улосысь 1 сюрс 600 адями. Пенсие потон дырзы вуыса но ужасьёс пӧлысь 75 процентэз чӧлско пичи пенсизы вылэ, 46 процентэз уксёен юрттыны тыршо нылпиоссылы, 26 процентэзлэн доразы огназы пукемзы уг поты.Юалляськонэ пыриськемъёс пӧлысь 37 процентэз, пенсие потон дырзы вуыса но, ужаны чаклало: секыт 1990-тӥ аръёсын ӵошатоно ке, туэ таӵеослэн лыдзы 22 процентлы ятыргес. 8 процентэз ужась  мӧйыос шоры кырыжгес учко: егитъёслы ӝутскыны, пе, люкето.  Удмуртиын  Шаермылэн узырлыкез Удмуртиысь К. Герд нимо Национальной музейлы 20-тӥ шуркынмонэ тырмиз 95 ар. Юбилейлы сӥзьыса, 18-тӥ-20-тӥ шуркынмонэ Кун Кенешын ортче «Музей лыдӟонъёс Арсеналын» конференция. Отчы пырисько Россиысь но кунгож сьӧрысь музейёсын ужасьёс. Нош музейын усьтӥськиз «Удмуртилэн узырлыкез» выль адӟытон. Таӵе нимын поттэмын Национальной музейлэн фондаз утиськись арбериослэн туспуктэмъёсынызы каталог. Музей усьтӥськиз вал 1920-тӥ арын, соку татын ужаз 7 адями. Туннэ отын тырше 101 мурт, фондъёсын лыдъясько 200 сюрслэсь уно паймымон тӥрлыкъёс.   Теги: Дуннеиворъёс дуннеын Россиын Удмуртиын  